정조 12년
戊申八月初三日午時上御誠正閣大臣有司堂上入侍時左議政李性源右議政蔡濟恭兵曹判書李在簡戶曹判書徐有隣右參贊鄭昌順禮曹判書李秉模行左承旨趙鼎鎭假注書李貞運記事官李相璜金祖淳以次進伏訖上曰右副承旨與左右捕將入侍賤臣承命出與右副承旨洪仁浩右捕將徐有大左捕將趙心泰偕入進伏性源等曰雨後暑氣少退此時聖體若何上曰一樣矣上曰今日欲召見卿等而方有捕廳事大臣入侍則易致聽聞之驚動且有回啓之事故竝令有司堂上而來待矣禹禎圭疏何至今不爲回啓耶性源曰頃承回啓之下敎而其間領相病未造朝臣則待其造朝後欲爲回啓故未及爲之矣有隣曰其數爲九十餘丈故未及盡爲回公回公畢後領相始可回啓矣上曰未及回公者爲幾處耶有隣曰江留尹承烈開留洪秉纘延豐君李𡊠三處未及爲之矣上曰從速回公諸堂分條回啓後草記可也上曰李景溟疏極言西學之弊矣卿等見之否性源曰疏本臣未及見之矣上曰然則疏本見之可也性源曰向來西學之說盛行而近頗寥寥故臣未知其說之至今尙存矣其時以此事旣有傳敎及處分而尙不知戢終未寢息者極爲駭痛此是不可不更加嚴禁之事也上曰右相之意何如濟恭曰所謂西學誑惑一世其言盛行而未知其學裏面之如何故臣窮覓始得見其天主實義爲名冊二卷此是利瑪竇初頭問答而無非傷敗彝倫之說以臣所見其害殆甚於楊墨之亂道矣以其有天堂地獄之說也故村氓之無知覺者易致愚惑莫可沮遏者此也然其禁之之道亦難矣若欲糾伺則適爲撓民之歸爲方伯守宰者亦何以盡囚農夫村氓耶惟在國家之設爲禁令曉喩愚民懸法象魏以示不可犯之義則庶爲矯救之道矣上曰予意則使吾道大明正學丕闡則如此邪說亦可以自起自滅而人其人火其書則可矣大抵天主學亦主於心性情而細處則入於秋毫其體則不甚異於吾儒之體而其用相反故末流作用之弊至於此矣濟恭曰其中好處亦或有之如上帝日監陟降左右之說是也爲善則天堂爲惡則地獄渠學本自如此云若果只以此爲主則日監善惡戰兢臨履者吾道本自如是而第其無倫反常之大者則渠之所尊一則玉皇一則造化翁而其父則視之以第三云此不知父也不知父則又不知君也豈有如許凶言乎且渠國之俗以其中無男女情慾者謂之以精神之所融聚圈點其特異者爲之國主云此非無君而何其學行而其弊當如何此非但如楊墨之爲害而已上曰儒佛之體亦何嘗不同而但其用處之異故自入於離群絶俗而至於西學則比佛尤加入一層者也濟恭曰此是同在西方而其言則雖斥佛蓋是偸竊釋氏一斑之窺者也臣則謂此是佛道中別派矣性源曰愚夫愚婦則奉此書如神明誠可悶也上曰此學一反世上之常理旣無君臣父子長幼之倫而以禍福爲說故其言之易爲誑惑者此也濟恭曰厥冊有云上帝降臨爲耶蘇猶中國之有堯舜耶蘇之降也盲者使之明目跛者使之善步此已無理之說而至於開天門飛入之說雖至愚之人亦何以欺乎若下嚴禁異端之敎則好矣若待其自起自滅則必有益熾之慮矣上曰此說熾盛於乙巳間而金華鎭爲秋判時略爲搜治矣蓋此事付諸有司之臣可矣若作爲大事推上於朝廷則豈非屑越者乎大抵挾左道而亂衆聽者奚特西學而已中國則有陸學陽學佛道老道道流釋流而中國亦何嘗設禁乎今聞右相言果然矣旣有臺疏則亦不可仍置矣且見儒生洪樂安之對策已言西學之弊今玆臺疏又有之此是出於能距之意耶或由於嫌疑所在而然耶卿知之乎濟恭曰此非但所見之如此渠之知舊中或有好之者渠甚痛之以爲來頭必惹大變故出而攻之者此也上曰旣問於卿等而首相適未登筵卿等往復領相之後回啓可也以此看作大事豈非太過乎濟恭曰以此撓民則固不可聖敎中明正學而邪說自息之敎如日中天臣固欽仰而若不下嚴禁之飭敎則愚民必謂之以朝家之不禁也上曰此若究其本則專由於近來儒生不讀書之致也若使儒生咀嚼經傳則豈有如是之弊乎蓋自明末淸初所謂文集體樣奇怪且有貪見小說之弊此所以流入於西學者也且其所謂該博者與古制異而近來國俗則其所爲文專以小說爲主看作韓退之而其所知者盡是奇怪荒僻之說又加一層入於西學此由於不文之弊也我國文章自立國以來皆眞積力久尊慕朱子雖其間有偏論之岐異而要之則皆經學文章之士也近來則經學旣掃地而其爲文亦無專門之學的用之工不過以尋摘之文欲爲科宦之計豈非可悶者乎濟恭曰該博亦有許多般魯論有曰博聞約禮博聞非不爲好而若無約字則無要領矣近來所稱該博則古今治亂事跡及經傳濂洛出處茫然不知爲何事而天地之外幽怪謊忽之說則抵掌自任渠旣自處以博人或許之以博此所以有邪說熾行之痼弊者也小臣惶恐而竊嘗有疑訝於中者下敎及此故敢達矣聖人之言以爲草尙之風上好下甚此蓋指風俗者在上者之所作爲也以臣不文何敢曰盡知而時伏見宸翰下者前代帝王之文章未知其如何而以臣所見竊以爲卓越前古實無可比處矣臣每雙擎屢誦欽服之不已矣上旣如此則下必有待文而興庶幾文風之丕振而顧今在下者之文則日漸就下比之於先朝末年亦不及焉此臣之不能無疑而未知緣何委折矣蓋學問爲第一義文章雖其餘事而亦關於國家之盛衰汚隆雖以唐文言之亦有初唐盛唐晩唐之不同至於宋明皆然而明末之文則幽僻奇怪㓸喪元氣者可占汚隆之判矣文章之有關於世道者大矣殿下旣有河漢之文章則何難乎一世之導率而在下者之如此臣實窮究不得者也上曰卿言誠然矣此若反本則不善培養之致也蓋培養積久然後功效可見而士大夫之不貴文已非一朝一夕之故矣文運之旣卑旣下而卒難復古勢固然矣近俗以勢力爲科宦之階故其言曰何用文爲古則以名義爲重不文者無以行故人皆事文今則名義廉恥一竝掃地惟以疏進爲事此專由於敎化不明之致也雖尋摘之字句亦皆萎薾不振誠可悶也上曰捕廳文案俄始見之蓋是奇怪可笑之事所謂二字凶言歸於虛謊卿等雖箚請設鞠而此非設鞫之事也此蓋純鎭欲爲翻身立功自效之計者也大抵金哲宗卽受學於貞采者而純鎭率來敎養使之往來偵探於貞采煥翼之間每得一言則隨聞隨錄又記年月手表渠之免死於渠亦幸當思善居謫之道而不此之爲欲爲翻身之階者誠至妖極凶矣至於宇光則素是復賊家錢物去來之人而乙巳年金永綬之爲統制使也復賊素憎永綬以爲有竗理云所謂有妙理云者卽指有密逕之謂也卽此一言其罪已不容誅而宇光得聞此說傳於魚道采以爲有錢則當得復職云蓋道采是復賊之切姻而宇光則不知其如此而傳者也其後宇光傳播此說多捧江上人之錢其罪至於不可掩之境則復賊欲爲滅口之計以掠人財物之罪成案謫配者也貞采則德相事後以疏中凶言誑惑人心故其時自襄陽拿來減死定配者也宇光則自是凶漢而純鎭又使哲宗恐動宇光使之偵探於煥翼一如哲宗之爲亦日錄一條至於十五條之多而又作手表明文六月初一日使渠之所親南原張哥上送京中爲告變計而張哥仍無去處故更送得有所謂書札中勿爲驚動云云卽指此也至於二字凶言云云貞采言內有乙亥逆宗子孫放還奉祀之說而若其二字則純鎭之强爲傳合者也蓋其急於翻身隨其所聞如得奇貨何事不可引發耶且夏賊凶疏則渠似不知本事裏面而爲言者也至於斂民財貨等說亦出於哲宗之言而皆是沒捉之事也貞采雖半呑半吐而旣不能發明於面質則其爲凶言一也何必逐條究覈然後始可謂之凶言乎今則別無更問之端矣性源曰貞采則旣己承款雖無可論而至於福亨則旣是坦賊之孫而非久放還奉祀之說旣出於貞采之供極爲凶僭關係非細摎以國體王法豈可不趁卽嚴問乎上曰其所謂非久放還或仕宦或奉祀云云者蓋以某樣道理傳之好處而至於二字則決是不當之說也而純鎭必欲實其事引作凶言者也朝廷將何所執而爲問耶雖有言而無跡亦不必問況竝與其言而無之者乎此不過純鎭翻身之計而朝廷豈可越一層而問之乎貞采則無論凶言之多寡雖一言旣是凶言則當正法宇光則不過聞奉祀之言矣得有則不過聞純鎭之言矣至於哲宗亦無係關之可言矣煥翼則亦是影子別無可問當移定配所純鎭則設計雖極凶憯亦不可反坐當移配於他道矣性源曰此言旣發於貞采之口純鎭又書之則福亨何以免王法乎有此凶言而若不嚴問則何以知其情節乎上曰朝廷之必請鞫問而後已者蓋或適峥嶸之議以爲緩討故也眞箇逆賊猶且不堪其支當況此等虛謊之事何可一一鞫問耶今日朝象殆同於純鎭之徑料非但治獄之法不可如此氣象亦不可如此此只可以凶言罪之而已至於二字則有何所屬之處耶以潭陽趙哥所告必鎭之依俙彷彿者搆而成獄可乎若果有此二字則予豈不問而事旣無跡此何等重難之言而强以傳之於二字者寧有是哉昔在先朝坦賊旣綻之事猶不究問其時處分猗歟至矣三司之臣一番啓辭而止亦不敢更言且以壎事言之始則付之捕廳及有二字凶言之後始爲親鞫則況此沒把捉之事豈可輕爲設鞫乎卿等俱以先朝之臣不以事先朝者事予此予所以慨然者也朝廷是誰之朝廷卽三百年朝廷而卿等之若此者尤豈非萬萬慨然乎性源曰若無凶言則純鎭當反坐不然則福亨之鞫問豈可已乎臣雖不及古人而至於此一款則決知其無愧於古人而不得請則不止者也上曰左相之待予者如此左相事予所不知其任爲之也性源退出濟恭曰左相之言固是得體旣有二字云云則位在大臣豈可無鞫問之請乎上曰左相勿爲胥命還第事注書傳諭賤臣承命出傳有隣等曰獄案雖未得見而其凶言狼藉無所不有且以夏復視之以非逆則不可以虛謊論之且奉祀云云決是不以放爲言者也下敎雖以爲此是純鎭之所引發而凶言旣發之後豈可不發捕嚴問乎上曰以備堂而替行臺諫之事者誠無謂矣卿等就坐可也有隣等曰事關惡逆則雖非臺臣豈可不力言乎上曰若不誅貞采則爭之可也而旣以正法爲定則何可煩恝之若是耶上敎有大等曰純鎭之六月初一日所送張仁慶果何處去乎此必逃走者也有大等曰純鎭亦以爲不知去處云耳張仁慶就捕然後可得眞贓而旣無張仁慶不成獄體矣上曰渠供若發明則可問仁慶而渠旣不爲隱諱且其言皆載於草錄中何關於仁慶之有無也上命書捕廳草記判付上曰貞采則死有餘罪下送本道卽其境內曉諭付之道臣更捧結案狀聞待回諭正法其餘罪人則移送秋曹更定配所可也至於純鎭則誠可殺也其樂禍喜事至於如此渠雖急於翻身逆孽之自相求覓其弊當如何雖不可以誣逆罪之而豈可日日設鞫耶然爲奴之外別無加罪之道待用刑限死嚴刑以懲日後之弊可也昌順曰此輩情節旣無可知之道以開自相告變之路好矣上曰歲久之後自歸感化可也若自相發告則只爲後來無窮之弊而已命退諸臣以次退出